Title: ประกาศกรมวิชาการเกษตร เรื่อง การออกใบรับรองสุขอนามัยพืชและใบรับรองสุขอนามัยสำหรับสินค้าพืชผักสดไปสหภาพยุโรป นอร์เวย์และสมาพันธรัฐสวิส

ประกาศกรมวิชาการเกษตร

ประกาศกรมวิชาการเกษตร
เรื่อง
การออกใบรับรองสุขอนามัยพืชและใบรับรองสุขอนามัยสำหรับสินค้าพืชผักสดไปสหภาพยุโรป
นอร์เวย์และสมาพันธรัฐสวิส[๑]

ด้วยประเทศไทยเป็นภาคีอนุสัญญาว่าด้วยการอารักขาพืชระหว่างประเทศ (International Plant Protection Convention : IPPC) ซึ่งตามอนุสัญญาดังกล่าวกำหนดให้ประเทศสมาชิกต้องกำหนดมาตรการต่าง
ๆ เพื่อป้องกันมิให้โรคและศัตรูพืชแพร่ระบาดเข้าไปในประเทศสมาชิก และประเทศไทยได้รับการแจ้งเตือนจากสหภาพยุโรป
นอร์เวย์ และสมาพันธรัฐสวิสเกี่ยวกับการตรวจพบศัตรูพืชและสารตกค้างปนเปื้อนไปกับสินค้าพืชของประเทศไทยที่ส่งไปสหภาพยุโรปเป็นระยะ
ๆ ตั้งแต่ปี ๒๕๔๙ จนกระทั่งปัจจุบัน เป็นจำนวน ๗๑๕ ครั้ง
ส่งผลกระทบต่อชื่อเสียงของประเทศจึงจำเป็นต้องกำหนดมาตรการและแนวทางในการแก้ไขปัญหาดังกล่าว

ดังนั้น เพื่อเป็นการปฏิบัติตามอนุสัญญาดังกล่าว
และป้องกันมิให้สหภาพยุโรประงับการนำเข้าสินค้าพืชจากประเทศไทย
กรมวิชาการเกษตรในฐานะหน่วยงานที่มีอำนาจกำกับดูแลการส่งออกสินค้าพืชผัก
ตามพระราชบัญญัติกักพืช พ.ศ. ๒๕๐๗ และที่แก้ไขเพิ่มเติม
และพระราชบัญญัติระเบียบบริหารราชการแผ่นดิน พ.ศ. ๒๕๓๔ และที่แก้ไขเพิ่มเติม
ออกประกาศไว้ ดังต่อไปนี้

ข้อ ๑  กรมวิชาการเกษตรจะออกใบรับรองสุขอนามัยพืชและใบรับรองสุขอนามัยสำหรับสินค้าพืชผักสด
จำนวน ๕ กลุ่ม ๑๖ ชนิด ตามรายชื่อแนบท้ายประกาศนี้ ที่จะส่งไปสหภาพยุโรป นอร์เวย์และสมาพันธรัฐสวิส
ต่อเมื่อผู้ส่งออกได้ปฏิบัติตามมาตรการควบคุมพิเศษการส่งออกผักและผลไม้สดไปสหภาพยุโรป
นอร์เวย์และสมาพันธรัฐสวิส แนบท้ายประกาศนี้

ข้อ ๒  ประกาศฉบับนี้
ให้มีผลใช้บังคับนับตั้งแต่วันที่ ๑๔ มีนาคม พ.ศ. ๒๕๕๔ เป็นต้นไป

ประกาศ
ณ วันที่ ๘ มีนาคม พ.ศ. ๒๕๕๔
จิรากร
 โกศัยเสวี
อธิบดีกรมวิชาการเกษตร

[เอกสารแนบท้าย]

๑. รายชื่อพืช ๕ กลุ่ม ๑๖ ชนิด แนบท้ายประกาศกรมวิชาการเกษตร เรื่อง
ชะลอการออกใบรับรองสุขอนามัยพืชและใบรับรองสุขอนามัยสำหรับสินค้าพืชผักสดไปสหภาพยุโรป
นอร์เวย์และสมาพันธรัฐสวิส
๒. มาตรการควบคุมพิเศษการส่งออกผักและผลไม้สดไปสหภาพยุโรป
นอร์เวย์และสมาพันธรัฐสวิส แนบท้ายประกาศกรมวิชาการเกษตร เรื่อง
ชะลอการออกใบรับรองสุขอนามัยพืชและใบรับรองสุขอนามัยสำหรับสินค้าพืชผักสดไปสหภาพยุโรป
นอร์เวย์และสมาพันธรัฐสวิส

(ดูข้อมูลจากภาพกฎหมาย)

ปริยานุช/ผู้จัดทำ
๑๒ มีนาคม ๒๕๕๕

ชาญ/ผู้ตรวจ
๑๙ มีนาคม ๒๕๕๕

พิมลกร/ปรับปรุง
๔ ตุลาคม ๒๕๕๖

พลัฐวัษ/ตรวจ
๔ ตุลาคม ๒๕๕๖

[๑] ราชกิจจานุเบกษา
เล่ม ๑๒๙/ตอนพิเศษ ๔๗ ง/หน้า ๒๔/๙ มีนาคม ๒๕๕๕